钦定古今图书集成/方舆汇编/职方典/第1445卷 > 《孤鹤亭记》徐浦
## 钦定古今图书集成/方舆汇编/职方典/第1445卷 > 《孤鹤亭记》徐浦

邕州分署之右，有隙地数亩，邃约三十丈，幅仅五丈，
无名花异卉、台榭林沼之奇。且居寝湢后，宾客从游
之所不至。先时阳明先生奉旨征田州，驻师兹郡，构
亭演射，扁曰“射圃亭。”嗣是来官者去住不常，亭遂颓
塌。即有久寓邕者，亦多羁縻案牍，无暇登憩，甚至有
自莅官初至迁秩去，足迹未尝入者。岁久芜秽，鞠为
荒莽。嘉靖壬戌秋，予承乏来此，因旧址葺垣槛，公馀
箕踞坦腹，焚香扫几，独哦其间，用澄俗虑。继而有遗
予孤鹤者，养成驯扰从人，遂以名亭。良辰胜日，著屐
曳杖，逍遥亭中。惟见孤鹤，飞鸣舞啄，若解人意，抚而
乐之，至忘昕夕。故虽吏事旁午，胸臆无奇，然草亭阒
寂，素影蹁蹮，月夜则积水空明，鹤声朗呖，无异山林

鹤，对景含毫，瞰幽引眺，其翛然尘外之趣，当有与鹤
相忘者。杜少陵《咏鹤》一诗，其形容精矣。予奚容赘？爰
记数语，以识命亭之意云。